เดนเวอร์

เดนเวอร์ () เป็นเมืองหลวงและเมืองที่ใหญ่ที่สุดของ รัฐโคโลราโด ตั้งอยู่บริเวณที่ราบสูง ทางทิศตะวันออกของเทือกเขาร็อกกี เดนเวอร์มีประชากรมากเป็นอันดับที่ 25 ของสหรัฐอเมริกา โดยมีประชากร 579,744 คน (ค.ศ. 2005) และรวมบริเวณมหานครเดนเวอร์-ออโรราจะมีประชากรประมาณ 2,830,000 คน 

ชื่อเล่นของเดนเวอร์ คือ ไมล์ไฮซิตี้ เนื่องจากตัวเมืองสูงจากระดับน้ำทะเลประมาณ 1 ไมล์ (1,609 เมตร) ที่บันไดตึกแคปิตอลทิศตะวันตก ขั้นที่ 15 สูง 1 ไมล์พอดี และบริเวณที่ต่างๆในเมืองเดนเวอร์ เช่น สนามเบสบอลคูรส์ฟิลด์ จะมีที่นั่งหนึ่งที่เป็นสีม่วง (สีประจำทีม โคโลราโด รอกกี้ส์) เพื่อบ่งบอกว่าที่นั่งตัวนั้นสูงระดับ 1 ไมล์เช่นกัน สนามบินนานาชาติเดนเวอร์ สูงจากระดับน้ำทะเล 1,655 เมตร 

เดนเวอร์ยังได้ชื่อทางประวัติศาสตร์ว่า  Queen City of the Plains เนื่องจากความสำคัญของอุตสาหกรรมการเกษตรของเมือง ทำให้เรือรบสหรัฐอเมริกา หลายลำใช้ชื่อว่า USS Denver เพื่อเป็นการให้เกียรติเมือง

ทีมกีฬาในเดนเวอร์ที่สำคัญ ได้แก่ เดนเวอร์ บรองโกส์ ทีมอเมริกันฟุตบอล เล่นที่สนามอินเวสโกฟิลด์

มหาวิทยาลัย ในเมืองเดนเวอร์ ได้แก่ มหาวิทยาลัยโคโลราโด เดนเวอร์, มหาวิทยาลัยเดนเวอร์

 ภูมิอากาศ 
เดนเวอร์มีลักษณะภูมิอากาศกึ่งแห้งแล้งแบบเย็น (Cool semi-arid climate) มีปริมาณฝนน้อย โดยอุณหภูมิมีความแตกต่างกันมากในระหว่างกลางวันและกลางคืน

ฤดูร้อนมีอากาศร้อนในตอนกลางวันและอบอุ่นในตอนกลางคืน อาจมีพายุฟ้าคะนองเป็นครั้งคราว อุณหภูมิสูงสุดเฉลี่ย 29 ถึง 32 องศาเซลเซียส ต่ำสุดเฉลี่ย 12 ถึง 15 องศาเซลเซียส ส่วนฤดูหนาวมีอากาศเย็นในตอนกลางวันและหนาวในตอนกลางคืน อุณหภูมิสูงสุดเฉลี่ย 7 ถึง 8 องศาเซลเซียส และต่ำสุดเฉลี่ย -8 ถึง -7 องศาเซลเซียส

หิมะในเดนเวอร์จะเริ่มตกตั้งแต่เดือนตุลาคมถึงเมษายน แต่ในบางปีอาจมีหิมะตกตั้งแต่เดือนกันยายน หรือบางปีหิมะตกยาวไปถึงเดือนพฤษภาคมก็มี สำหรับพายุทอร์นาโดพบได้ไม่บ่อยนัก โดยครั้งล่าสุดเคยมีพายุทอร์นาโดระดับ F3 พัดถล่มทางตอนใต้ของเขตเมืองเดนเวอร์เมื่อวันที่ 15 มิถุนายน 1988

เดนเวอร์มีปริมาณหยาดน้ำฟ้ารวมทั้งปีไม่ถึง 400 มิลลิเมตร มีฝนตกเฉลี่ย 84 วันต่อปี มีหิมะตกเฉลี่ย 31 วันต่อปี และมีแสงแดดรวมทั้งปีประมาณ 3,100 ชั่วโมง

 แหล่งข้อมูลอื่น 

 เว็บไซต์เมืองเดนเวอร์
 เว็บไซต์ท่องเที่ยวเดนเวอร์

 อ้างอิง 

หมวดหมู่:เมืองหลวงของรัฐในสหรัฐ

หมวดหมู่:เมืองในรัฐโคโลราโด